Blapse, onvergeetlike oomblikke: Die Oscars in foto’sMahershala Ali, Emma Stone, Viola Davis en Casey Affleck (Foto: Oscars) In sekerlik een van die ongemaklikste oomblikke in die geskiedenis van die Oscar-toekennings, het die Amerikaanse veteraan-akteur Warren Beatty gisteraand die verkeerde rolprent as die wenner in die beste rolprent van die jaar-kategorie aangewys. Die internet is behoorlik aan die gons oor Beatty se flater toe hy die fliek La La Land Sondagaand (internasionale tyd) tydens die 89ste Oscar-toekennings verkeerdelik as die wenner van die beste rolprent van die jaar-kategorie aangewys het. Die hele span, onder wie die akteurs en vervaardigers, het byna hul toesprake afgehandel toe Jordan Horowitz, die vervaardiger van La La Land, na die mikrofoon teruggedraai het om te sê die fliek Moonlight was die eintlike wenner. Beatty het aan ABC News vertel hy het glo Emma Stone, wat ŉ hoofrol in La La Land vertolk, se naam op die papiertjie gesien en daarom gedink dat dié fliek die wenner is. Die beeldjie is aan Moonlight oorhandig in ŉ oomblik wat as Oscar-geskiedenis beskryf word. Die sterre van La La Land, Ryan Gosling Emma Stone. Foto: Chris Pizzello/Invision/AP Die musiekrolprent La La Land het nietemin met ses beeldjies weggewals. Emma Stone het haar eerste Oscar gewen toe sy as beste aktrise vereer is vir haar vertolking in dié fliek wat 14 benoemings ontvang het. Die enigste twee ander flieks wat in die geskiedenis van die Oscars vantevore 14 benoemings ontvang het, was Titanic en All about Eve. Ander onvergeetlike oomblikke tydens die aand is toe Meryl Streep met ŉ staande applous toegejuig is vir haar 20ste Oscar-benoeming. Sy het nie die aand met ŉ beeldjie weggestap nie, maar is wyd geprys vir haar uitgesprokenheid teenoor president Donald Trump. Die Amerikaanse sangeres Sara Bareilles het ook ŉ huldeblyk aan groot name van die musiekbedryf wat verlede jaar oorlede is, gelewer. Sy het haar weergawe van die Joni Mitchell-liedjie “Both sides now” gesing. Vir meer inligting, besoek die Oscars se webwerf.